PPPM เพิ่มทุน 1.66 พันล้านหุ้น ขาย RO – รองรับแปลงวอแรนต์ 4
บอร์ด PPPM ไฟเขียวเพิ่มทุน 1.66 พันล้านหุ้น ขายให้ RO จำนวน 1,376,132,952 หุ้น และเพิ่มทุนรองรับแปลงวอแรนต์ จำนวน 292,908,349 หุ้น
11 มิ.ย. 2564

บริษัท พีพี ไพร์ม จำกัด (มหาชน) หรือ PPPM เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ตามการประชุมวิสามัญผู้ถือหุ้นครั้งที่ 1/2564 เมื่อวันที่ 4 มิถุนายน 2564 ได้มีมติอนุมัติเพิ่มทุนจดทะเบียนของบริษัทฯ จำนวน 1,669,041,301 บาท จากทุนจดทะเบียนเดิม 916,901,123 บาท เป็นทุนจดทะเบียน จำนวน2,585,942,424 บาท โดยการออกหุ้นสามัญเพิ่มทุน จำนวนไม่เกิน 1,669,041,301 หุ้น มูลค่าที่ตราไว้หุ้นละ 1 บาท โดยมีรายละเอียดดังนี้คือ เพิ่มทุนจำนวน 1,376,132,952 หุ้น มูลค่าที่ตราไว้หุ้นละ 1 บาท เพื่อจัดสรรหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น (Right Offering: RO)
นอกจากนี้ เพิ่มทุน จำนวน 292,908,349 หุ้น เพื่อรองรับการปรับอัตราการใช้สิทธิของใบสำคัญแสดงสิทธิที่จะซื้อหุ้น สามัญของ บริษัท พีพี ไพร์ม จำกัด (มหาชน) รุ่นที่ 4 (PPPM-W4) ทั้งนี้บริษัทฯได้ดำเนินการจดทะเบียนเพิ่มทุนจดทะเบียน พร้อมทั้งแก้ไขเพิ่มเติมหนังสือบริคณห์สนธิของบริษัทฯ ข้อ 4 เพื่อให้สอดคล้องกับการเพิ่มทุนจดทะเบียนตามรายละเอียดข้างต้น ต่อกรมพัฒนาธุรกิจการค้า กระทรวงพาณิชย์ เป็นที่เรียบร้อยแล้ว เมื่อวันที่ 10 มิถุนายน 2564